## Statut Hrvatske regulatorne agencije za mrežne djelatnosti

### NN 97/2014 (6.8.2014.), Statut Hrvatske regulatorne agencije za mrežne djelatnosti

HRVATSKA REGULATORNA AGENCIJA ZA MREŽNE DJELATNOSTI

1941

Na temelju članka 19. stavka 2. Zakona o elektroničkim komunikacijama (»Narodne novine«, br.: 73/08., 90/11., 133/12., 80/13. i 71/14.), a uz prethodnu suglasnost Vlade Republike Hrvatske, Vijeće Hrvatske regulatorne agencije za mrežne djelatnosti (dalje: Vijeće Agencije) na sjednici održanoj 1. kolovoza 2014. donijelo je

STATUT

HRVATSKE REGULATORNE AGENCIJE ZA MREŽNE DJELATNOSTI

I. OPĆE ODREDBE

Članak 1.

(1) Utvrđuje se da je na temelju Zakona o izmjenama i dopunama Zakona o elektroničkim komunikacijama (»Narodne novine«, br.: 71/14.) Agencija za regulaciju tržišta željezničkih usluga pripojena Hrvatskoj agenciji za poštu i elektroničke komunikacije, koja nastavlja s radom kao Hrvatska regulatorna agencija za mrežne djelatnosti.

(2) Statutom Hrvatske regulatorne agencije za mrežne djelatnosti (dalje: Statut) pobliže se uređuju unutarnje ustrojstvo i poslovanje Hrvatske regulatorne agencije za mrežne djelatnosti (dalje: Agencija), opći akti Agencije te druga pitanja od značenja za rad Agencije.

Članak 2.

(1) Agencija je samostalna, neovisna i neprofitna pravna osoba s javnim ovlastima u okviru djelokruga i nadležnosti propisanih Zakonom o elektroničkim komunikacijama (dalje: ZEK), Zakonom o poštanskim uslugama (»Narodne novine«, br.: 144/12. i 153/13.; dalje: ZPU) i Zakonom o regulaciji tržišta željezničkih usluga (»Narodne novine«, br. 71/14.; dalje: ZRTŽU).

(2) Osnivač Agencije je Republika Hrvatska, a osnivačka prava ostvaruju Hrvatski sabor i Vlada Republike Hrvatske.

(3) Agencija se upisuje u sudski registar.

(4) Agencija za svoj rad odgovara Hrvatskom saboru.

(5) Zabranjen je svaki oblik utjecaja na rad Agencije koji bi mogao ugroziti njezinu samostalnost i neovisnost.

Naziv

Članak 3.

(1) Agencija obavlja svoju djelatnost, posluje i sudjeluje u pravnom prometu pod nazivom: Hrvatska regulatorna agencija za mrežne djelatnosti.

(2) Prijevod naziva Agencije na engleskom jeziku glasi: Croatian Regulatory Authority for Network Industries.

(3) Skraćeni naziv Agencije glasi: HAKOM.

Sjedište

Članak 4.

(1) Sjedište Agencije je u Zagrebu.

(2) Naziv Agencije mora biti istaknut na zgradi u kojoj je njeno sjedište, odnosno u kojoj Agencija obavlja djelatnost radi koje je osnovana.

(3) Vijeće Agencije može donijeti odluku o promjeni poslovne adrese u sjedištu Agencije.

Pečat, štambilj i zaštitni znak

Članak 5.

(1) Agencija u svom poslovanju upotrebljava sljedeće pečate i štambilje:

1. pečat okruglog oblika, promjera 38 mm, na kojem je polukružno upisano: REPUBLIKA HRVATSKA – HRVATSKA REGULATORNA AGENCIJA ZA MREŽNE DJELATNOSTI, ZAGREB, a u sredini je grb Republike Hrvatske,

2. štambilj četvrtastog oblika, na kojem je upisan naziv i sjedište,

3. prijamni štambilj pravokutnog oblika, veličine 40x65 mm koji sadrži tekst: HRVATSKA REGULATORNA AGENCIJA ZA MREŽNE DJELATNOSTI, ZAGREB i prostor za upisivanje upisnog broja i datuma primitka pismena.

(2) Pečat s grbom Republike Hrvatske iz stavka 1. točke 1. ovog članka, stavlja se na akte koje Agencija donosi temeljem javnih ovlasti utvrđenih ZEK-om, ZPU-om i ZRTŽU-om.

(3) Štambilji iz stavka 1. točke 2. i 3. ovog članka koriste se u uredskom poslovanju Agencije, te u svim drugim poslovima koje Agencija obavlja izvan javnih ovlasti propisanih ZEK-om, ZPU-om i ZRTŽU-om.

Članak 6.

(1) Svaki pečat i štambilj Agencije označen je dodijeljenim rednim brojem.

(2) Predsjednik Vijeća Agencije donosi odluku o izradi i broju pečata, štambilja i prijamnih štambilja, načinu njihove uporabe, te određuje osobe odgovorne za njihovo čuvanje.

Članak 7.

(1) Agencija u svom poslovanju može upotrebljavati zaštitni znak Agencije.

(2) Sadržaj i oblik zaštitnog znaka Agencije određuje Vijeće Agencije.

II. UNUTARNJE USTROJSTVO AGENCIJE

Članak 8.

(1) Tijela Agencije su Vijeće Agencije i ravnatelj Agencije.

(2) Vijeće Agencije upravlja Agencijom.

(3) Ravnatelj Agencije rukovodi stručnom službom Agencije.

(4) Stručna služba Agencije obavlja stručne, administrativne i tehničke poslove Agencije.

Vijeće Agencije

Članak 9.

(1) Vijeće Agencije čini pet članova, uključujući predsjednika Vijeća Agencije i zamjenika predsjednika Vijeća Agencije, koje imenuje i razrješava Hrvatski sabor na prijedlog Vlade Republike Hrvatske, na način propisan ZEK-om.

(2) Predsjednik Vijeća Agencije svoj ugovor o radu sklapa s ministrom nadležnim za elektroničke komunikacije, a zamjenik predsjednika Vijeća Agencije i članovi Vijeća Agencije svoje ugovore o radu sklapaju s predsjednikom Vijeća Agencije.

(3) Ugovorima o radu iz stavka 2. ovog članka, podrobnije se uređuju prava po osnovi rada, kao i druga prava za vrijeme obnašanja dužnosti u Vijeću Agencije.

(4) Plaća predsjednika Vijeća Agencije, zamjenika predsjednika Vijeća Agencije i članova Vijeća Agencije utvrđuje se odlukom Vlade Republike Hrvatske.

(5) Materijalna prava predsjednika Vijeća Agencije, zamjenika predsjednika Vijeća Agencije i članova Vijeća Agencije čine:

– korištenje službenog automobila i službenog mobitela,

– korištenje poslovne kartice Agencije za službene potrebe,

– dnevnice i troškovi službenih putovanja u tuzemstvu i inozemstvu, u skladu s posebnim propisima, te pravo na povrat svih stvarno dokumentiranih troškova koji se odnose na putne troškove,

– troškovi poslovnih savjetovanja,

– posjeti stručnim sajmovima i izložbama,

– stručno usavršavanje,

– nabava domaće i inozemne stručne literature i časopisa,

– troškovi članarina u stručnim udruženjima,

– druga prava u skladu s posebnim propisima.

Predsjednik Vijeća Agencije

Članak 10.

(1) Predsjednik Vijeća Agencije obavlja sljedeće poslove:

1. predstavlja i zastupa Agenciju,

2. odgovara za zakonitost rada Agencije,

3. saziva i predsjedava sjednicama Vijeća Agencije,

4. potpisuje odluke i druge akte Vijeća Agencije,

5. sklapa ugovor o radu sa zamjenikom predsjednika Vijeća Agencije, članovima Vijeća Agencije i ravnateljem Agencije,

6. poduzima sve pravne radnje u ime i za račun Agencije,

7. predlaže mjere za poboljšanje rada Vijeća Agencije,

8. odlučuje, u skladu s financijskim planom Agencije, o stjecanju, opterećenju ili otuđenju nekretnina ili druge imovine Agencije, ili sklapanju drugog pravnog posla, na sljedeći način:

a. samostalno, ako vrijednost imovine odnosno pravnog posla ne prelazi iznos od 4.000.000,00 kuna,

b. uz suglasnost Vijeća Agencije, ako je vrijednost imovine odnosno pravnog posla veća od 4.000.000,00 kuna, a manja od 8.000.000,00 kuna

c. uz suglasnost Vlade Republike Hrvatske, ako je vrijednost imovine odnosno pravnog posla veća od 8.000.000,00 kuna,

9. obavlja i druge poslove utvrđene ZEK-om, ZPU-om, ZRTŽU-om, Statutom ili drugim općim aktom Agencije, te odlukama Vijeća Agencije.

(2) Predsjednik Vijeća Agencije može svojom odlukom ovlastiti ravnatelja Agencije da odlučuje samostalno, u skladu s financijskim planom Agencije, o sklapanju pravnih poslova, ako vrijednost pravnog posla ne prelazi iznos bagatelne nabave, sukladno važećim propisima o javnoj nabavi.

Zamjenik predsjednika Vijeća Agencije

Članak 11.

Zamjenik predsjednika Vijeća Agencije zamjenjuje predsjednika Vijeća Agencije u slučaju njegove odsutnosti ili spriječenosti te obavlja i druge poslove utvrđene ZEK-om, ZPU-om, ZRTŽU-om i Statutom, koje mu svojom odlukom povjeri predsjednik Vijeća Agencije.

Ravnatelj Agencije

Članak 12.

(1) Ravnatelja Agencije imenuje Vijeće Agencije na temelju javnog natječaja, na razdoblje od četiri godine, s mogućnošću ponovnog imenovanja.

(2) Uvjeti za imenovanje i razrješenje ravnatelja Agencije propisani su ZEK-om.

(3) Ravnatelj Agencije za svoj rad odgovara Vijeću Agencije.

(4) Ravnatelj Agencije sklapa ugovor o radu s predsjednikom Vijeća Agencije.

(5) Ravnatelj Agencije obnaša svoju dužnost profesionalno, kao radnik Agencije, a za vrijeme obnašanja dužnosti ima pravo na plaću i druga materijalna prava u skladu s općim aktima Agencije.

Članak 13.

(1) Ravnatelj Agencije obavlja sljedeće poslove:

1. vodi poslovanje Agencije,

2. odgovoran je za rad stručne službe Agencije,

3. predlaže Vijeću Agencije godišnji program rada Agencije, godišnji financijski plan i završni račun Agencije te godišnje izvješće o radu Agencije,

4. predlaže Vijeću Agencije donošenje odluka i drugih upravnih akata iz nadležnosti Vijeća,

5. priprema Vijeću Agencije prijedloge provedbenih propisa za provedbu ZEK-a, ZPU-a i ZRTŽU-a koji su u nadležnosti Agencije, u skladu s odredbama navedenih zakona,

6. priprema Vijeću Agencije prijedlog Statuta te prijedloge općih akata Agencije,

7. sklapa ugovore o radu s pomoćnicima ravnatelja i drugim radnicima stručne službe Agencije,

8. brine se o urednom i pravilnom korištenju imovine i sredstava za rad, te poduzima mjere za utvrđivanje odgovornosti radnika Agencije u skladu sa zakonom i općim aktima Agencije,

9. predlaže načine investicijskog održavanja i nabavu, odnosno prodaju osnovnih sredstava u skladu s financijskim planom Agencije,

10. obavlja i druge poslove utvrđene ZEK-om, ZPU-om, ZRTŽU-om i Statutom.

(2) Ravnatelj Agencije odlučuje o drugim poslovima iz nadležnosti Agencije, koji nisu u nadležnosti Vijeća Agencije.

Pomoćnici ravnatelja Agencije

Članak 14.

(1) Ravnatelj Agencije može imati jednog ili više pomoćnika za pojedina područja, koje imenuje i razrješava Vijeće Agencije, na prijedlog ravnatelja Agencije.

(2) Pomoćnicima ravnatelja Agencije mogu biti imenovani samo radnici stručne službe Agencije.

Stručna služba Agencije

Članak 15.

(1) U stručnoj službi Agencije ustrojavaju se sljedeći odjeli kao unutarnje ustrojstvene jedinice:

A. Odjel radiokomunikacija

B. Odjel pravnih poslova

C. Odjel informiranja i zaštite korisnika

D. Odjel poštanskih usluga

E. Odjel zajedničkih poslova

F. Odjel gospodarskih poslova

G. Odjel kontrole radiofrekvencijskog spektra

H. Odjel komunikacijskih mreža i usluga

I. Odjel analize tržišta

J. Odjel željezničkih usluga.

(2) Radom odjela upravlja rukovoditelj odjela ili druga osoba koju ovlasti ravnatelj.

(3) Odjel radiokomunikacija obavlja poslove u svezi upravljanja radiofrekvencijskim spektrom, izrađivanja prijedloga Tablice namjene radiofrekvencijskog spektra, donošenja odluka o izdavanju, prijenosu i oduzimanju pojedinačnih dozvola za uporabu radiofrekvencijskog spektra, donošenja odluka o obveznom prijenosu radijskih i televizijskih programa, utvrđivanja tehničke podloge za davanje koncesija za obavljanje djelatnosti pružanja medijskih usluga radija i televizije u skladu s posebnim zakonom kojim je uređeno područje elektroničkih medija, vođenja baza podataka te ostale poslove propisane Pravilnikom o unutarnjem ustrojstvu Hrvatske regulatorne agencije za mrežne djelatnosti (dalje: Pravilnik o unutarnjem ustrojstvu).

(4) Odjel pravnih poslova obavlja poslove u svezi rješavanja sporova između operatora, pripreme podzakonskih propisa iz nadležnosti Agencije, davanja stručnih mišljenja u primjeni ZEK-a, ZRTŽU-a i ZPU-a, zastupanja Agencije u sudskim i drugim postupcima, pripreme ostalih odluka iz nadležnosti Agencije, provođenja inspekcijskog nadzora te ostale poslove propisane Pravilnikom o unutarnjem ustrojstvu.

(5) Odjel informiranja i zaštite korisnika obavlja poslove u svezi rješavanja sporova između korisnika i operatora, provedbe analize cjenovnih sustava, uvjeta korištenja usluga, općih uvjeta poslovanja operatora u dijelu koji se odnosi na zaštitu korisnika te ostale poslove propisane Pravilnikom o unutarnjem ustrojstvu.

(6) Odjel poštanskih usluga obavlja poslove u svezi određivanja davatelja univerzalne usluge, donošenja odluka o obavljanju zamjenskih poštanskih usluga, načina računovodstvenog razdvajanja temeljem ZPU-a, određivanja iznosa kompenzacijskog fonda i doprinosa, nadzora i regulacije cijena univerzalne usluge, posebnih cijena te općih uvjeta davatelja univerzalne usluge te ostale poslove propisane Pravilnikom o unutarnjem ustrojstvu.

(7) Odjel zajedničkih poslova obavlja poslove u svezi upravljanja ljudskim resursima te ostale poslove propisane Pravilnikom o unutarnjem ustrojstvu.

(8) Odjel gospodarskih poslova obavlja poslove u svezi materijalnog i financijskog poslovanja Agencije te ostale poslove propisane Pravilnikom o unutarnjem ustrojstvu.

(9) Odjel kontrole radiofrekvencijskog spektra obavlja poslove u svezi kontrole radiofrekvencijskog spektra, obavlja mjerenja, ispitivanja i utvrđivanja uzroka smetnja u radiofrekvencijskom spektru, obavlja poslove u kontrolno-mjernim središtima (Zagreb, Split, Rijeka, Osijek) i kontrolno mjernim postajama te ostale poslove propisane Pravilnikom o unutarnjem ustrojstvu.

(10) Odjel komunikacijskih mreža i usluga obavlja poslove u svezi utvrđivanja infrastrukturnih operatora, utvrđivanja visine naknade za pravo puta, određivanja operatora univerzalnih usluga, nadzora nad provedbom obveza iz općih ovlaštenja, izdavanja potvrda, odobrenja, posebnih ovlaštenja i drugih akata, upravljanja adresnim i brojevnim prostorom, vođenja baza podataka te ostale poslove propisane Pravilnikom o unutarnjem ustrojstvu.

(11) Odjel analize tržišta obavlja poslove u svezi donošenja odluka o utvrđivanju mjerodavnih tržišta, provedbe analize tržišta te određivanja i ukidanja regulatornih obveza operatorima sa značajnom tržišnom snagom, vodi baze podataka, obavlja poslove u vezi s nadzorom i regulacijom cijena i cjenovnih sustava operatora te ostale poslove propisane Pravilnikom o unutarnjem ustrojstvu.

(12) Odjel željezničkih usluga obavlja poslove u svezi regulacije tržišta željezničkih usluga i zaštite prava putnika te ostale poslove propisane Pravilnikom o unutarnjem ustrojstvu.

(13) Detaljnije odredbe o poslovima i zadacima koji se obavljaju u unutarnjim ustrojstvenim jedinicama iz stavka 1. ovog članka te način upravljanja u tim jedinicama pobliže se uređuju Pravilnikom o unutarnjem ustrojstvu i Pravilnikom o sistematizaciji radnih mjesta koje donosi Vijeće Agencije.

(14) Opći akti Agencije objavljuju se na intranetu.

III. RAD AGENCIJE I IZVJEŠĆIVANJE O RADU

Članak 16.

(1) Vijeće Agencije o poslovima iz svoje nadležnosti odlučuje na sjednicama, prema postupku propisanom Poslovnikom o radu Vijeća Agencije.

(2) Vijeće Agencije podnosi Hrvatskom saboru i Vladi Republike Hrvatske godišnje izvješće o radu Agencije, koje sadržava podatke propisane ZEK-om i ZRTŽU-om.

(3) Godišnje izvješće o radu podnosi se najkasnije do kraja lipnja za prethodnu kalendarsku godinu.

(4) Na zahtjev Hrvatskoga sabora ili Vlade Republike Hrvatske, Vijeće Agencije obvezno je, u roku od najviše 30 dana od dana zaprimanja zahtjeva, podnijeti godišnje izvješće o radu i za razdoblje kraće od godine dana.

IV. SREDSTVA ZA OBAVLJANJE POSLOVA AGENCIJE

Članak 17.

(1) Sredstva za obavljanje poslova Agencije, osiguravaju se na temelju godišnjeg financijskog plana Agencije, od naknada propisanih ZEK-om, ZPU-om i ZRTŽU-om.

(2) Izračun i visina te način plaćanja naknada iz stavka 1. ovoga članka, propisuju se pravilnikom koji donosi Vijeće Agencije najkasnije do kraja godine za sljedeću kalendarsku godinu, na temelju godišnjeg financijskog plana Agencije za sljedeću kalendarsku godinu.

(3) Novčana sredstva Agencije vode se na žiro-računu Agencije u skladu s propisima o platnom prometu.

(4) Agencija vodi poslovne knjige i sastavlja financijska izvješća u skladu s propisima o računovodstvu neprofitnih organizacija.

Godišnji financijski plan Agencije i godišnji program rada Agencije

Članak 18.

(1) Vijeće Agencije donosi godišnji financijski plan Agencije i godišnji program rada Agencije uz prethodnu suglasnost Vlade Republike Hrvatske.

(2) Godišnjim financijskim planom Agencije utvrđuje se visina prihoda i rashoda Agencije za jednu poslovnu godinu.

(3) Godišnji financijski plan Agencije može se tijekom godine mijenjati, po postupku koji je propisan za njegovo donošenje.

(4) Nalogodavac za izvršenje godišnjeg financijskog plana Agencije je predsjednik Vijeća Agencije.

(5) Godišnjim programom rada Agencije osobito se utvrđuju ciljevi i zadaće Agencije u obavljanju regulatornih i drugih poslova propisanih ZEK-om, ZPU-om i ZRTŽU-om.

V. JAVNOST RADA AGENCIJE

Članak 19.

(1) Agencija osigurava javnost rada u skladu s propisima koji uređuju pitanje prava na pristup informacijama i ZEK-om, te izvješćivanjem javnosti i drugih institucija o radu i poslovanju Agencije.

(2) Izvješćivanje javnosti i drugih institucija o radu i poslovanju Agencije, provodi se sukladno odluci predsjednika Vijeća Agencije.

(3) U svrhu javnosti rada, Agencija redovito održava i obnavlja internetske stranice Agencije, zajedno s mogućnostima sveobuhvatnog pretraživanja podataka prema odabranim mjerilima.

Javna rasprava

Članak 20.

Agencija će osigurati, u okviru svojih internetskih stranica ili na drugi prikladan način, uspostavu jedinstvenog informacijskog središta koje omogućuje neposredni javni uvid i sudjelovanje u svim trenutačno otvorenim javnim raspravama te pristup javnosti ishodima provedenih javnih rasprava, vodeći pritom računa o tajnosti podataka u skladu s odredbama članka 21. Statuta i posebnih propisa o tajnosti podataka.

VI. ZAŠTITA TAJNOSTI PODATAKA

Članak 21.

(1) Predsjednik Vijeća Agencije, zamjenik predsjednika Vijeća Agencije i članovi Vijeća Agencije, ravnatelj Agencije i radnici stručne službe Agencije, kao i druge pravne i fizičke osobe kojima je Agencija povjerila obavljanje određenih poslova, obvezni su čuvati poslovnu tajnu, bez obzira na način kojim su saznali o poslovnoj tajni, za vrijeme i nakon prestanka obavljanja dužnosti ili radnog odnosa u Agenciji, sve dok je podatak utvrđen poslovnom tajnom, ili dok se odlukom vlasnika podatka ne oslobode obveze čuvanja tajnosti.

(2) Poslovnom tajnom iz stavka 1. ovoga članka osobito se smatra sljedeće:

– svaki podatak koji je određen poslovnom tajnom u skladu s posebnim zakonom ili drugim propisom,

– svaki podatak koji je određen poslovnom tajnom u skladu s općim aktom ili drugim aktom vlasnika podatka,

– svaki podatak koji je vlasnik podatka posebno označio poslovnom tajnom, uz valjano obrazloženje koje je prihvatila Agencija,

– svaki podatak koji je određen poslovnom tajnom u skladu s općim aktom Agencije.

(3) Iznimno od odredbe stavka 1. i 2. ovoga članka, neće se smatrati poslovnom tajnom podaci ili dokumentacija koja je na bilo koji način bila javno dostupna, ili se objavljuje na temelju posebnih propisa ili odluka vlasnika podatka, kao i u drugim slučajevima propisanim ZEK-om.

VII. IZMJENE, DOPUNE I TUMAČENJE STATUTA

Članak 22.

(1) Izmjene i dopune Statuta može predložiti predsjednik Vijeća Agencije, zamjenik predsjednika Vijeća Agencije, član Vijeća Agencije i ravnatelj Agencije.

(2) Izmjene i dopune Statuta donose se na način i po postupku propisanom za njegovo donošenje.

Članak 23.

U slučaju nejasnoća ili nesuglasnosti u primjeni odredaba Statuta, za njihovo tumačenje mjerodavno je Vijeće Agencije.

Članak 24.

Na sva druga pitanja u vezi s radom Agencije, koja nisu uređena ZEK-om, ZPU-om, ZRTŽU-om ili Statutom, na odgovarajući se način primjenjuju odredbe Zakona o ustanovama.

VIII. PRIJELAZNE I ZAVRŠNE ODREDBE

Članak 25.

(1) Danom stupanja na snagu Statuta prestaje važiti Statut Hrvatske agencije za poštu i elektroničke komunikacije (»Narodne novine«, br.: 116/08., 115/10., 152/11. i 75/13.).

(2) Vijeće Agencije uskladit će opće akte Agencije sa Statutom u roku od 60 dana od dana dobivanja prethodne suglasnosti na Statut.

(3) Do usklađivanja općih akata Agencije sa Statutom na odgovarajući se način primjenjuju opći akti Hrvatske agencije za poštu i elektroničke komunikacije, u dijelu u kojem nisu u suprotnosti s odredbama ZEK-a i Statuta.

Članak 26.

Statut će se objaviti u »Narodnim novinama«.

Članak 27.

(1) Statut stupa na snagu prvoga dana od dana objave na oglasnoj ploči Agencije.

(2) Nakon stupanja na snagu Statut će biti dostupan na internetskim stranicama Agencije.

Klasa: 012-03/14-01/01

Urbroj: 376-04-14-20

Zagreb, 1. kolovoza 2014.

Predsjednik Vijeća

dr. sc. Dražen Lučić, v. r.

97 06.08.2014 Statut Hrvatske regulatorne agencije za mrežne djelatnosti

Statut, NN 97/2014-1941